
Edrych ymlaen: Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd.
Cyflwyniad
Bwriad y traethawd hwn yw dadansoddi llythrennedd, rhifedd a chymhwysedd digidol fel cyfrifoldebau trawsgwricwlaidd sydd yn cael eu datblygu yn y cwricwlwm newydd yng Nghymru. Trafodir y fframwaith llythrennedd a rhifedd yn bennaf gan ei gysylltu â chwricwlwm newydd Cymru sy’n cael ei ddatblygu gan Graham Donaldson. Ategir trafodaeth am themâu trawsgwricwlaidd megis asesu disgyblion a sut mae gwybodaeth pwnc athrawon yn gallu cael effaith ar ddysgu’n drawsgwricwlaidd. Cysylltir profiadau personol ar brofiad dysgu at y drafodaeth er mwyn orffen gyda gosod argymhellion i ysgolion a’r llywodraeth ynglŷn â’r tri chyfrifoldeb trawsgwricwlaidd.
Dysgu’n drawsgwricwlaidd
Y pwynt cyntaf dylid ystyried yw beth yw dysgu’n drawsgwricwlaidd. Yn ôl Savage, 
“A cross-curricular approach to teaching is characterised by sensitivity towards, and a synthesis of, knowledge, skills and understandings from various subject areas. These inform an enriched pedagogy that promotes an approach to learning which embraces and explores this wider sensitivity through various methods.” (2010)
Pwysig yw nodi o’r datganiad yma yw, wrth ddysgu’n drawsgwricwlaidd fe fydd y disgyblion yn datblygu dealltwriaeth ehangach o’r pwnc a astudir am mai cyfuniad o sgiliau a gwybodaeth o fwy nag un pwnc sy’n cael ei ddatblygu er mwyn cyfoethogi eu dealltwriaeth bellach.
O ganlyniad i bwysigrwydd ddysgu’n drawsgwricwlaidd, cynllunir cwricwlwm newydd gan Donaldson sydd wedi ei chwmpasu o gwmpas ddysgu’n drawsgwricwlaidd. Nodir “dylai llythrennedd, rhifedd a chymhwysedd digidol fod yn Gyfrifoldebau Trawsgwricwlaidd i’r holl athrawon a phobl sy’n gweithio gyda phlant a phobl ifanc.” (2015 t. 40) Pwysleisir hyn bwysigrwydd dysgu’n drawsgwricwlaidd am ei fod yn datblygu cymhwysedd uchel plant ac felly mae hyn yn cael ei ddatblygu yn gyson a’i hymestyn ar draws y cwricwlwm.
Pwynt sy’n cyd-fynd a hyn yw bod ysgolion heddiw yn dechrau dysgu’n drawsgwricwlaidd gan sicrhau priodi’r tri chyfrifoldeb trawsgwricwlaidd a phynciau neu feysydd arall.
Noda’r Is adran cwricwlwm (2016, t.6) “Cafodd y FfLlRh ei ddatblygu i’n helpu i gyflawni ein nod, sef bod pob dysgwr yn datblygu sgiliau llythrennedd a rhifedd ardderchog yn ystod eu hamser yn yr ysgol. Mae’n cynnig continwwm o ran datblygiad, gan nodi’n glir y deilliannau blynyddol a ddisgwylir ym meysydd llythrennedd a rhifedd.” Yn sicr, gwelir o’r cynllun hon bod y llywodraeth yn barod i wella sgiliau llythrennedd a rhifedd y disgyblion er mwyn iddynt ei ddefnyddio yn eu bywydau pob dydd. 
Amlygir yn erthygl y BBC, ‘Estyn: Literacy and numeracy standards progress 'modest' (2015) bod y fframwaith llythrennedd a rhifedd wedi dod i fodolaeth yn 2013 oherwydd bod disgyblion oed 5-14 yn cwympo tu ôl yn y meysydd yma.  
O ganlyniad i hyn, “mewn ysgolion cynradd ac uwchradd, mae’n rhaid i gynllunio ar gyfer datblygu sgiliau llythrennedd a rhifedd fod yn wirioneddol drawsgwricwlaidd yn hytrach na chanolbwyntio ar wersi Cymraeg, Saesneg a mathemateg.” (Yr adran addysg a sgiliau, 2013 t. 7) Yn sicr felly, gosodir profion cenedlaethol yn flynyddol i blant blwyddyn 2 hyd at flwyddyn 6 er mwyn asesu ei dealltwriaeth yn ôl rhifedd a llythrennedd sydd yn cyd-fynd a’r fframwaith yma. Cynlluniwyd y profion cenedlaethol yn unol â’r fframwaith llythrennedd a rhifedd wrth sicrhau bod y sgiliau yn cael ei gyflawni o fewn y profion.
Mae’n bwysig iawn nodi bod y fframwaith cymhwysedd digidol wedi cael ei gyhoeddi hefyd er mwyn datblygu sgiliau ehangach plant o dechnoleg gwybodaeth ac i ddatblygu sgiliau gydol oes y plant. Amlyga’r Is adran Diwygio’r Cwricwlwm,
 “Cymhwysedd digidol yw’r set o sgiliau, gwybodaeth ac agweddau i alluogi defnydd hyderus, creadigol a hollbwysig o dechnolegau a systemau. Mae’n galluogi person i fod yn ddinesydd digidol hyderus, i ryngweithio a chydweithio’n ddigidol, i gynhyrchu gwaith yn ddigidol, ac i fagu hyder mewn perthynas â thrin data a meddwl cyfrifiadurol.” (2018, t. 2)
Y gwirionedd yw mai cynnwys cymhwysedd digidol yn bwysig iawn o fewn ysgolion oherwydd yn ôl y ddogfen Cenhadaeth ein cenedl (2017-21), mae’n rhaid sicrhau bod ein disgyblion yn gymwys yn ddigidol ac yn datblygu i fod yn ddysgwyr beirniadol, mentrus sydd yn dangos creadigrwydd.  
Cysyllta hyn at ddatganiadau Donaldson (2015) am ei fod yn dweud bod Cymhwysedd digidol yr un mor bwysig â llythrennedd a rhifedd yn unfed ganrif ar hugain.
Gwybodaeth pwnc athrawon
Daw hyn felly at wybodaeth pwnc athrawon o ran y tri chyfrifoldeb trawsgwricwlaidd. Noda Shulman (1986, t. 26) “subject knowledge relates to the national curriculum subject you are teaching though may be cross-curricular.” Does dim amheuaeth bod gwybodaeth pwnc athrawon yn bwysig o ran y cyfrifoldebau trawsgwricwlaidd am fod rhaid sicrhau darparu gwybodaeth o safon uchel i’r dysgwyr i fynd law yn llaw a’r profion cenedlaethol llythrennedd a rhifedd.
Cytuna Savage et al (2015, t.26) gyda Shulman am ei fod yn pwysleisio’r pwysigrwydd o wybodaeth pwnc pedagogaidd wrth ei benodi tuag at ddysgwyr penodol wrth iddynt wneud camsyniadau yn eu gwaith. Amlygir hyn bod pob athro/athrawes yn wahanol wrth addysgu yn y dosbarth am fod rhaid cael y gallu i ateb cwestiynau amryw o blant gan ddefnyddio eu gwybodaeth pwnc blaenorol. Dangosa Shulman (1980au) ei fod yn cytuno am ei fod yn amlygu “there is content knowledge unique to teaching - a kind of subject matter specific professional knowledge.” O hyn, amlygir gwybodaeth pwnc athrawon yn unigol iddyn nhw ac felly cytuna’r llywodraeth a hyn yn y ddogfen ‘Cymwys am oes’ (2014, t 12) am eu bod yn dweud, “Mae addysgu a dysgu ardderchog yn deillio o ymarferwyr brwdfrydig, ymroddedig, rhagorol sy’n hyfedr, sy’n cyfuno gwybodaeth arbenigol o’r pwnc â dealltwriaeth drwyadl o’r broses ddysgu, ac sy’n ceisio gwella eu sgiliau yn gyson.” Cysylltir hyn a dysgu’r tri chyfrifoldeb trawsgwricwlaidd am fod rhaid i athrawon deall y pwysigrwydd o integreiddio'r sgiliau gydol oes yma o fewn meysydd a phynciau eraill er mwyn datblygu’r disgyblion i od yn ddysgwyr uchelgeisiol a gydol oes.
O ran dysgu’r tri chyfrifoldeb trawsgwricwlaidd, credir bod Cymhwysedd digidol ddim yn cael ei integreiddio i mewn i’r gwersi digon i gymharu â llythrennedd a rhifedd. Gwelir o ymchwil Pelgrum (2001) bod athrawon yn rhoi’r farn bod dim digon o gyfleoedd i hyfforddi o fewn defnyddio TGCh yn y dosbarth. Yn unol â hyn, “lle nad yw arweinwyr wedi cyfleu eu gweledigaeth yn ddigon llwyddiannus, nid yw ychydig athrawon yn teimlo’u bod wedi cael eu cynnwys ac mae ganddynt agweddau negyddol tuag at baratoi ar gyfer y Fframwaith.” (Yr adran gyhoeddiadau, 2018 t. 5) Er hyn, yn ôl ymchwil, “mae gan y rhan fwyaf o athrawon agweddau cadarnhaol tuag at baratoi ar gyfer y Fframwaith ac maent yn teimlo’u bod yn rhan o’r datblygiadau.” (Yr adran gyhoeddiadau, 2018 t. 5) Pwysig yw nodi o’r ddau ddatganiad hon, bod safbwyntiau athrawon yn amrywio o ran sicrhau gwybodaeth pwnc o safon uchel o ran darparu gwersi sy’n cynnwys cymhwysedd digidol.
Wrth edrych ar wybodaeth pwnc athrawon o ran dysgu rhifedd yn drawsgwricwlaidd, nodir yn y ddogfen ‘The knowledge quartet’ gan Shulman (1987) ei bod wedi sylwi bod y waelodlin o wybodaeth pwnc yn y maes hwn wedi seilio ar allu athrawon i drawsnewid y wybodaeth sydd ganddynt yn barod i mewn i ffurfiau addysgeg sy’n bwerus. Pwysig yw nodi eto wrth ddarllen y datganiad hwn yw bod gwybodaeth pwnc athrawon yn amrywio o ran ei gallu yn y pwnc neu’r maes penodol.
Wrth gysylltu â hyn, yn ôl ymchwil English mae defnydd o DGCh yn gallu helpu athrawon i ddatblygu eu gwersi rhifedd ac o ganlyniad ei ddatblygu o ran eu gwybodaeth pwnc. Noda English (2006, t. 9), yn ei lyfr “ICT enables you to access or create stimulating recources, to capture the interest of your pupils and motivate them to want to learn, and to carry out many of your administrative tasks more effectively and efficiently.” Y gwirionedd yw bod dysgu’n drawsgwricwlaidd yn gallu helpu athrawon i ddatblygu eu gwybodaeth pwnc ac yn y pendraw defnyddio’r gallu yma i ysgogi’r disgyblion sydd yn eu dosbarthiadau.
Amlygir ym model resymu addysgol Shulman sef y cylch o nifer o weithgareddau y dylai athrawon eu cwblhau er mwyn addysgu’n dda, mae’n rhaid sicrhau bod athrawon yn dangos gwybodaeth pwnc clir a chadarn yn ôl llythrennedd. Dwedir “Mae angen ddeall pynciau’n fanwl ac mewn ffordd hyblyg fel y gallent helpu myfyrwyr i greu mapiau gwybyddol defnyddiol, perthnasu un syniad i un arall ac ymdrin â chamsyniadau.” Cysyllta hyn a Donaldson (2015) am ei fod yn dweud, “Mae angen i athrawon weld sut y mae syniadau’n cysylltu ar draws meysydd ac i fywyd bob dydd.” Amlyga hyn fod gwybodaeth pwnc yn bwysig iawn o fewn addysg er mwyn sicrhau rhoi'r gorau i’r disgyblion.
Ar fy mhrofiad dysgu proffesiynol gwelais nifer o esiamplau o wybodaeth pwnc cadarnhaol a hefyd rhai oedd ddim cystal na’r lleill ynghyd a fy ngwybodaeth pwnc fy hun. Gwelais yn gyson bod gwybodaeth pwnc da o hyd yn dibynnu ar ymdrech a brwdfrydedd yr athrawon wrth iddynt baratoi a gwneud ymchwil drylwyr cyn addysgu’r disgyblion. Cytuna Coe et al (2014, t. 2) am ddwedir, “As well as a strong understanding of the material being taught, teachers must also understand the ways students think about the content, be able to evaluate the thinking behind students’ own methods, and identify students’ common misconceptions.” Cytunaf yn gryf a hyn am fy mod wedi gweld yr arfer yma ar fy mhrofiad addysgu proffesiynol megis gweld bod gwybodaeth pwnc dwfn athrawon yn medru cael effaith gadarnhaol ar y disgyblion.
Er hyn, gwelais arferion llai cadarnhaol megis gweld athrawon gan gynnwys fy hun gael ei rhoi yn y man a’r lle o ran gofyn cwestiynau ar bynciau sy’n anghyfarwydd a hwy. Cytuna gwaith ymchwil Smithers et al (2005) a hyn am ddwedir “It is also clear that when there is a lack of subject expertise, or it is unevenly spread across teaching groups, then the quality of teaching and students' exam results are at risk.” Dengys hyn pwysigrwydd gwaith ymchwil blaenorol cyn y wers er mwyn sicrhau rhoi’r atebion gorau posib i’r disgyblion. 
Asesu dysgu’r plant
Wrth sicrhau bod y tri chyfrifoldeb trawsgwricwlaidd yn cael ei addysgu yn y dosbarth, mae’n rhaid sicrhau bod pob athro/athrawes yn asesu dysgu’r plant er mwyn gallu rhoi’r cymorth i allu gwthio’r disgyblion ymlaen i gyrraedd eu llawn botensial. O ran asesu llythrennedd a rhifedd, yn ôl yr Adran addysg a Sgiliau
“Y nod yw cael ymarferwyr i ddefnyddio’r FfLlRh yn uniongyrchol at ddibenion asesu ffurfiannol. Mae’n darparu fframwaith dilyniant y gellir ei ddefnyddio i ddatblygu disgwyliadau dysgu a meini prawf llwyddiant a, thrwy ei ddefnyddio mewn cydweithrediad ag arferion asesu ar gyfer dysgu, bydd yn sefydlu dealltwriaeth gyffredin o ddilyniant ymysg ymarferwyr a dysgwyr.”  (2013, t.9)
Gwelir o’r datganiad hon mae’r fframwaith wedi cael ei gynllunio er mwyn sicrhau bod yr athrawon a’r wybodaeth gywir a’r cymorth er mwyn sicrhau medru asesu’r disgyblion yn gywir er mwyn eu paratoi ar gyfer y profion cenedlaethol. Er hyn fe all heriau godi wrth asesu disgyblion yn unol â’r fframwaith megis sicrhau bod pob dysgwr yn cael ei herio ar draws y cwricwlwm ac i sicrhau datblygiad a chynnydd parhaus o fewn eu gwaith. (2013)
Pwysig yw pwysleisio bod y fframwaith llythrennedd a rhifedd yn cael ei ymgorffori ochr yn ochr ag arferion y Cyfnod Sylfaen a hefyd ar draws y cwricwlwm yng Nghyfnod allweddol 2. Pwysleisia’r Is adran addysg a sgiliau (2013, t19) “Ni fwriedir i’r FfLlRh gymryd lle cwricwlwm y Cyfnod Sylfaen. Yn hytrach, bwriedir i ddisgwyliadau’r FfLlRh gael sylw a’u haddysgu drwy’r cwricwlwm Cyfnod Sylfaen presennol a dylid eu hymgorffori mewn asesiadau parhaus a monitro dilyniant.” Gwelir o hyn bod y fframwaith yn cael ei ddefnyddio yn unol â’r arferion cwricwlaidd ac i fedru hwyluso’r asesiadau sydd rhaid cael ei wneud.
Wrth asesu cymhwysedd digidol yn y dosbarth, dweda’r Is adran diwygio’r cwricwlwm (2018, t 12) “Yn yr un modd â’r FfLlRh, gellir defnyddio’r Fframwaith fel adnodd asesu ffurfiannol i helpu athrawon i ddeall cynnydd dysgwr, ei gryfderau a’r camau nesaf yn ei ddatblygiad. Nid yw’n ofynnol i leoliadau/ysgolion ac athrawon unigol ddefnyddio’r Fframwaith i wneud penderfyniadau cyfunol ynghylch cynnydd dysgwr.” Amlygir hyn bod y fframwaith ar gael er mwyn asesu dealltwriaeth y disgyblion yn gyson ond nid oes rhaid ei ddefnyddio o reidrwydd am nid yw’n ofynnol bod plant yn cael eu hasesu ar y maes yma.
Ar fy mhrofiad dysgu proffesiynol, gwelais arferion gwych o asesu dysgu’r plant o ran eu llythrennedd a rhifedd. Gwelais fod yr athrawon yn integreiddio’r llythrennedd a rhifedd yn drawsgwricwlaidd o fewn gwersi arall gan sicrhau bod meini prawf llwyddiant yn cael ei greu yn unol â’r sgiliau llythrennedd a rhifedd. Gwelais fod yr athrawon yn asesu’n ffurfiannol yn gyson o ran llythrennedd a rhifedd gan sicrhau gofyn cwestiynau yn gyson a hefyd defnyddio amryw o strategaethau megis defnydd o ffyn loli a hefyd rhoi adborth yn uniongyrchol i’r plant. Wrth weld hyn, fe sicrheais fy mod yn defnyddio’r stratagaethau yma yn fy nysgu i er mwyn sicrhau fy mod yn asesu’r disgyblion yn gyson ac felly yn gallu rhoi’r targedau priodol iddynt wrth sicrhau cynnydd.
Er hyn, ni welais asesiadau o reidrwydd o ran cymhwysedd digidol. O’r profiadau a welais, credaf fod athrawon yn fwy tebygol o sicrhau bod elfennau o gymhwysedd digidol yn cael ei integreiddio i mewn i’r gwersi yn hytrach na asesu dealltwriaeth y disgyblion o ran eu cymhwysedd digidol.
Noda Donaldson (2015, t. 53) “i gyflawni pedwar diben y cwricwlwm, mae’r adolygiad yn cynnig diwygio’r dull o asesu dilyniant, rhwng 3 ac 16 oed o fewn y Meysydd Dysgu a Phrofiad arfaethedig gan gynnwys y Cyfrifoldebau Trawsgwricwlaidd.” Gwelir o hyn bod asesu yn mynd i newid yn y dyfodol er mwyn cyflawni’r cwricwlwm newydd, ac oherwydd hyn fe fydd asesu’r tri chyfrifoldeb trawsgwricwlaidd yn haws ei wneud yn y dosbarth.
Diweddglo – argymhellion
Wrth wneud ymchwil a chael nifer o brofiadau ar weld y tri chyfrifoldeb trawsgwricwlaidd ar waith yn ysgolion, gwneir argymhellion ar gyfer ysgolion, y llywodraeth Cymru a hefyd gosod argymhellion o ran addysgu fy hun o fewn ysgolion.
O ran gwella gwybodaeth pwnc athrawon wrth ddysgu’r tri chyfrifoldeb trawsgwricwlaidd, hoffwn argymell bod y llywodraeth yn gosod cyrsiau hyfforddi o fewn y tri chyfrifoldeb wrth gynnwys cymhwysedd digidol yn bennaf am mai hyn yw’r cyfrifoldeb anoddach i ddysgu yn ol athrawon Cymru. Hefyd hoffwn argymell i fy hun fy mod yn gwella fy ngwybodaeth pwnc o ran cymhwysedd digidol gan gymryd rhan mewn cyrsiau hyfforddi er mwyn sicrhau'r ffordd gorau o gael y gorau allan o ddatblygu dealltwriaeth plant o fewn gwersi sy’n cynnwys cymhwysedd digidol. Hefyd hoffwn argymell bod athrawon yn cael rhyw fath o brofion ar y
meysydd/pynciau cwricwlaidd yn flynyddol er mwyn sicrhau eu bod gyda’r ddealltwriaeth gorau o beth maent yn mynd i’w ddysgu i’r disgyblion sydd gennant yn y dosbarth.
Hefyd hoffwn argymell ffyrdd gwell o asesu dysgu’r disgyblion o ran y tri chyfrifoldeb trawsgwricwlaidd. Wrth fod ar brofiad dysgu broffesiynol, ni welwyd unrhyw asesu o gymhwysedd digidol yn digwydd yn y dosbarth. Hoffwn argymell bod y fframwaith cymhwysedd digidol dim ond yn cael ei integreiddio i mewn i’r gwersi, ond bod athrawon yn ei defnyddio er mwyn asesu dealltwriaeth y disgyblion o ran eu sgiliau cymhwysedd digidol. Fe fydd hyn wedyn yn sicrhau bod yr athrawon yn gwybod ble mae’r plant arni a sut allent wthio nhw ymlaen am fod y dyfodol wedi ei chwmpasu o gwmpas sgiliau'r unfed ganrif ar hugain megis sgiliau llythrennedd digidol. Hoffwn hefyd argymell i fy hun, wrth fod allan yn ysgolion i sicrhau fy mod yn cymryd yr un llwybr a sicrhau fy mod yn asesu sgiliau digidol y disgyblion am ei fod yn bwysig iawn o ddydd i ddydd heddiw.
Wrth gloi'r aseiniad, gwelir bod y tri chyfrifoldeb trawsgwricwlaidd yn cael ei ddefnyddio yn weddol effeithiol o fewn y cwricwlwm nawr ac felly pan fu’r cwricwlwm newydd yn cael ei ddatblygu’n llwyr a’i gyhoeddi, fe fydd y tri chyfrifoldeb yn cael ei wireddu yn hollol gywir yn y dosbarth. Gwneir hyn wrth asesu’r plant yn ffurfiannol ac yn grynodol wrth eistedd y profion cenedlaethol a hefyd sicrhau bod gwybodaeth pwnc athrawon yn gwella o fewn y maes cymhwysedd digidol.

